《中秋夜八绝》
宋代·苏辙

长空开积雨，清夜流明月。
看尽上楼人，油然就西没。
谁遣常时月，偏従此夜明。
暗添珠百倍，潜感兔多生。
欲见初容烛，将升尚有星。
渐高围渐小，云外转亭亭。
明入庭阴白，寒侵酒气微。
夜深看更好，楼上渐人稀。
浮光看不定，重露试还无。
影翻狂舞客，明误已栖乌。
巧转上人衣，徐行度楼角。
河汉冷无云，冥冥独飞鹊。
猿狖号枯木，鱼龙泣夜潭。
行人已天北，思妇隔江南。
看久须扶立，行贪遂失归。
谁能终不睡，烂醉羽觞飞。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。